31997R2181
L 299/1
JURNALUL OFÍCIAL AL UNIUNII EUROPENE
REGULAMENTUL (CE) NR. 2181/97 AL COMISIEI
din 3 noiembrie 1997
de modificare a Regulamentului (CE) nr. 577/97 de stabilire a unor anumite norme de aplicare a Regulamentului (CE) nr. 2991/94 al Consiliului de stabilire a standardelor pentru grăsimile tartinabile și a Regulamentului (CEE) nr. 1898/87 al Consiliului privind protecția denumirilor folosite în comercializarea laptelui și a produselor lactate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2991/94 al Consiliului din 5 decembrie 1994 de stabilire a standardelor pentru grăsimile tartinabile (1), în special articolul 8,
având în vedere Regulamentul (CEE) nr. 1898/87 al Consiliului din 2 iulie 1987 privind protecția denumirilor folosite în comercializarea laptelui și a produselor lactate (2), modificat ultima dată de Actul de aderare a Austriei, Finlandei și Suediei, în special articolul 4 alineatul (2),
întrucât articolul 2 alineatul (1) din Regulamentul (CE) nr. 577/97 al Comisiei din 1 aprilie 1997 de stabilire a unor anumite norme de aplicare a Regulamentului (CE) nr. 2991/94 al Consiliului de stabilire a standardelor pentru grăsimile tartinabile și a Regulamentului (CEE) nr. 1898/87 al Consiliului privind protecția denumirilor folosite în comercializarea laptelui și a produselor lactate (3), modificat de Regulamentul (CE) nr. 1278/97 (4), stabilește modalitatea de precizare a conținutului de grăsime din grăsimile tartinabile; întrucât articolul 2 alineatul (3) din regulamentul în cauză prevede adoptarea unei metode prin care să se verifice respectarea regulilor respective;
întrucât s-a elaborat o procedură adecvată de verificare a conținutului de grăsime declarat pentru grăsimile tartinabile care nu intră sub incidența prevederilor articolului 2 alineatul (2) din Regulamentul (CE) nr. 577/97 și întrucât această procedură ar trebui adoptată; întrucât cel mai potrivit mod de realizare a acestui lucru ar fi modificarea Regulamentului (CE) nr. 577/97; întrucât data de la care urmează să se aplice procedura ar trebui amânată până se acumulează suficientă experiență de aplicare a ei;
întrucât comitetele competente nu au emis avize în termenele stabilite de președinții lor,
ADOPTĂ PREZENTUL REGULAMENT:
Articolul 1
Regulamentul (CE) nr. 577/97 se modifică după cum urmează:
1.
Articolul 2 alineatul (3) se înlocuiește cu următorul text:
„(3) Procedura de verificare a respectării prevederilor alineatului (1), cu aplicare de la 1 iulie 1998, este cea stabilită la anexa II.”;
2.
Anexa unică devine anexa I.
3.
Se adaugă următoarea anexă:
„ ANEXA II
Verificarea conținutului de grăsime declarat pentru grăsimile tartinabile
Se recoltează prin sondaj cinci mostre din lotul supus controlului și analizei. Se aplică următoarele două proceduri:
A.
Se compară media aritmetică a celor cinci rezultate obținute cu conținutul de grăsime declarat. Conținutul de grăsime declarat va fi considerat conform dacă media aritmetică a valorilor conținutului de grăsime nu diferă cu mai mult de 0,5 procente de conținutul de grăsime declarat.
B.
Cele cinci rezultate individuale se compară cu indicele de toleranță (2 %) precizat în articolul 2 alineatul (1) litera (b).
Dacă diferența dintre valoarea minimă și valoarea maximă a celor cinci rezultate individuale este mai mică sau egală cu 2 %, se consideră că cerințele articolului 2 alineatul (1) litera (b) sunt respectate.
Dacă se constată respectarea condițiilor stabilite la punctele A și B, lotul supus controlului este considerat ca întrunind cerințele de la articolul 2 alineatul (1) literele (a)-(c), chiar dacă la aplicarea procedurii de testare combinată una dintre cele cinci valori depășește limita de toleranță de ± 1 %.
”
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 3 noiembrie 1997.